Jakab, Július, poslanec NR SR (2023-11-21):
Dobrý deň, dámy a páni, vážení členovia vlády, vážení poslanci, poslankyne, prečítal som si programové vyhlásenie vlády a chcel by som sa venovať kapitole rozpočtu, ku ktorej som si prečítal, že je v katastrofálnom stave, tak si, prosím, poďme to ozrejmiť na dátach. Vláda v roku 2020 prišla do štádia, kedy odchádzajúci premiér Pellegrini sa s pani ministerkou Sakovou smiali na tlačovej konferencii, že peniaze síce nie sú, ale to je starosť už nového premiéra Igora Matoviča. A tak aj bolo, v kase bolo 
1,5 mld. eur, ktoré stačili na tri týždne fungovania krajiny. Napriek tomu naša vláda dokázala z toho vykúzliť v podstate nemožné. Na covid a energetickú krízu sme ľuďom v najbližších rokoch doručili 17,9 mld. eur. Na prorodinnú politiku 200 eur na dieťa, 1,17 mld. eur. Oproti vládam SMER-u a HLAS-u sme dali dôchodcom navyše 1,1 mld. eur len v tomto roku, ďalšie miliardy to boli od roku 2020. Učiteľom, zdravotníkom a štátnym zamestnancom sme historicky navýšili platy. Učiteľom o 26,9 %, zdravotníkom a štátnym zamestnancom o takmer 22 %. Historicky sme zvýšili platy aj lekárom. V porovnaní s priemernou mzdou zarábajú lekári v nemocniciach lepšie ako ich českí kolegovia. Zastropovali sme ceny energií tak, aby Slováci nemuseli platiť mnohonásobne viac ako napríklad českí susedia. A mnohé ďalšie opatrenia, na základe ktorých ľuďom v peňaženkách peniaze pribúdali, nie ubúdali. Žiadna vláda SMER-u ani vlády Mikuláša Dzurindu či Ivety Radičovej nehospodárili s rozpočtom lepšie ako priemer krajín Európskej únie, ani ako krajiny eurozóny. Počas ťažkých kríz a enormnej podpory obyvateľstva krajiny sme my od roku 2020 hospodárili s rozpočtom lepšie ako priemer krajín Európskej únie a aj ako priemer krajín eurozóny, konkrétne o 0,7 % HDP ročne lepšie ako priemer týchto krajín. Len deväť krajín Európy bolo schopných splniť maastrichtské kritériá, my sme boli medzi nimi. Zároveň sme dokázali medzi krízovými rokmi 2021 a 2022 skonsolidovať verejné financie o 3 %. Vy máte v pláne 0,5 % na rok 2024 a o ostatných nevieme. A keď sme z vlády po všetkých krízach odchádzali, nechali sme na účtoch Štátnej pokladnice šesťkrát viac peňazí, ako sme našli po predchádzajúcej vláde. Áno, aj druhá vláda SMER-u mala krízu, finančnú krízu v rokoch 2008 až 2010, čistý dlh ste vtedy zvýšili o takmer 15 % z 22,6 % na 37,1 %. Počas našej vlády sme čistý dlh zvýšili len o 4 %. Vy o 15, my o 4, a dokázali sme pritom doručiť ľuďom obrovskú pomoc, tak ako som čítal na úvode, radovo v miliardách eur. Vy ste vo finančnej kríze doručili len jednu pomoc, a to šrotovné na staré autá, to stálo rozpočet Slovenska pár miliónov eur, čo sa oproti miliardám, ktoré sme doručili my, ťažko dá porovnať. Hovorí sa, že dvakrát do tej istej rieky nevstúpiš, no to zjavne nie je prípad Roberta Fica a jeho vlády a zvyšovania daní. Ficova vláda v roku 2012 a následne zaviedla a zvýšila takmer dve desiatky najrôznejších daní, pre pripomenutie vám zopár uvediem. Zdvihli sa správne poplatky, zrušila sa rovná daň pre fyzické osoby a zaviedla sa k sadzbe 19 % aj sadzba 25 %. Zrušila sa rovná daň pre firmy a sadzba 19 % sa zvýšila na 
22 %. Odvody z dividend, živnostníkom stúpli odvody, brigádnikom sa zaviedli odvody, II. pilier sa zmenšil, SMER obnovil koncesionárske poplatky, zdanili sa regulované odvetvia, zaviedol sa strop pre dávku v nezamestnanosti a tak ďalej. Pán minister Kamenický nám oznámil aj na výbore osobne, čo vaše programové vyhlásenie vlády v praxi znamená, že opäť plánuje zvyšovanie daní a znižovanie podpory rodiny. Medzi iným programové vyhlásenie vlády hovorí o nasledovných daniach a opatreniach. Zvýšite dane z príjmu fyzických osôb, zvýšite dane z nehnuteľností, obmedzíte alebo zrušíte daňový bonus na dieťa. Všetky tieto opatrenia spôsobia presný opak toho marketingového označenia programového vyhlásenia vlády z dielne SMER-u, HLAS-u a SNS, lepšie žiť. Bude to znamenať práve naopak, znižovanie životnej úrovne, a to obzvlášť pre základnú bunku našej spoločnosti – rodiny. Bude to znamenať horšie, drahšie a stresovejšie žiť. Sľúbili ste, že ľuďom žiadne sociálne výhody brať nebudete, že vyplatíte do Vianoc dôchodok vo výške 640 eur každému dôchodcovi či pomôžete s hypotékami, dotáciou až na úrovni 4 % z úrokových sadzieb. Dôchodcovia sľúbených 640 eur neuvidia, aj keď dneska počúvam, že už to nie je 150 eur, ale 300 eur príspevok, extra, čiže niektorí dôchodcovia uvidia 350 eur, nie 640, ako ste im sľúbili a dokonca im chcete vziať aj rodičovský dôchodok. Pomoc s hypotékami, aj keď už som teda sledoval päť zasadnutí vlády, rokovaní, stále nevidím žiadne hmatateľné riešenie, ak nerátam to, čo som si prečítal v bulváre, ale takto sa krajina asi neriadi, že opatrenia hlásam do bulváru, ale žiadne neprinesiem. Idete vziať 2 % neziskovým organizáciám, ktoré sa napríklad starajú aj o choré deti, a tým chorým deťom ešte ako bonus, čo tu pán Szalay pred chvíľou obhajoval, ste zobrali garantované termíny operácií, aby nemuseli čakať na operácie v strese a časovej neistote. Vážené panie poslankyne, páni poslanci, dovoľte mi vyjadriť svoje vážne obavy a zásadné námietky voči navrhovaným opatreniam zo strany vlády pána premiéra Fica. Viete, do politiky som šiel kvôli tomu, že som chcel pomáhať ľuďom a nesúhlasil som s tým, ako vediete našu krajinu a pamätám si, keď sme v roku 2020 prišli do vlády, v akom stave sme zdedili ministerstvá a konkrétne ja, v akom stave som zdedil úrad vlády po súčasnom ministrovi, nie je tu, ministrovi vnútra Šutajovi Eštokovi. Čo všetko bolo treba opraviť a takisto aj vaše programové vyhlásenie vlády verzus to, čo hovoríte, odkedy ste zvolení a čo robíte. Viete, HLAS aj sociálna demokracia, teda HLAS aj SMER, HLAS aj SMER máte v názve, že sociálna demokracia a mne tá sociálna demokracia, prepáčte, príde ako také milé zvieratko, morské prasa. Nie je to ani morský živočích a nie je to ani prasa a takisto aj sociálna demokracia, nie ste ani sociálni, ani demokratickí, len sa tak voláte. Ďakujem veľmi pekne. (Potlesk.)